**9) Közmű, környezetvédelmi és egyéb feladatok (Városüzemeltetési Főosztály)**

**A lakossági nem közművel összegyűjtött szennyvíz ártalmatlanítását végző társaság támogatása: 811001**

Az ezen a címen szereplő előirányzat a lakossági eredetű elszállítandó szennyvíz FTSZV Kft. által megadott, becsült mennyisége alapján került megtervezésre.

A központi költségvetés a lakosság számára 100 Ft/m3 támogatást nyújt az elszállított szennyvíz után.

A támogatást a Fővárosi Önkormányzat igényli meg (a „852801 Helyi önkormányzatok működésének általános támogatása” címen van megtervezve), az FTSZV Kft.-nek utalja át, a cég a begyűjtött szennyvíz mennyiségével arányosan, a jogosult lakosság részére kiállított számlákat pedig lecsökkenti.

A 2012. évi támogatást érintően, az ellenőrzés kapcsán a MÁK több kifogást emelt az ártalmatlanítás gyakorlatára és a hozzá kapcsolódó adminisztrációra vonatkozóan. A MÁK álláspontja szerinti eljárás és adminisztráció részletei semmilyen jogszabályban, előírásban nem szerepelnek. A több körös egyeztetés után a MÁK a támogatás visszafizetésére kötelezte a Fővárosi Önkormányzatot. A visszafizetés megtörtént. Jelenleg per alatt áll a MÁK eljárása. A per kimenetelétől függően elképzelhető, hogy a következő évek támogatását is vissza kell fizetni a fővárosi költségvetés terhére.

**Fővárosi Kertészeti Nonprofit Zrt.: 814101**

A cég feladata alapvetően a zöldfelületek fenntartása, kezelése, a Margitszigeti munkák ellátása. A főbb feladatok a következők:

* Gyep, virág, cserje felületek fenntartása: növényültetés, növényvédelem, öntözés, gyommentesítés, kaszálás, metszés, valamint egyéb fenntartási munkák: zöldhulladék szállítás és elhelyezés, kárelhárítás és egyéb kertészeti munkák;
* Parkfa, sorfa fenntartás: faültetés, parkfa, sorfa metszése, gallyazása, fakivágás, tuskó eltávolítás, egyéb faápolási munkák, fő- és tömegközlekedési útvonalak melletti fák eseti ápolása;
* Épített elemek fenntartása: kavicsos burkolatok felülterítése gyöngykaviccsal, szilárd burkolatok javítás; ivókutak karbantartása; parkberendezési tárgyak javítása, cseréje; játszóterek, sporteszközök karbantartása, főalkatrészeinek cseréje; öntőrendszerek, szökőkutak, csobogók karbantartása, javítása; őrzés; egyéb fenntartási munkák: vízesések (Gellérthegyi, margitszigeti), tavak (Városligeti tó, Feneketlen tó) fenntartása;
* Köztisztasági feladatok: pázsittakarítás, szemétkosár ürítés, homokcsere homokozóban, egyéb;
* A kiemelt zöldterületek fenntartásához kapcsolódó mérnöki feladatok.

**Kéményseprő-ipari közszolgáltatási feladatok: 815801**

Kéményseprő-ipari közszolgáltatási feladatok ellentételezése biztosítható a címről, mely díjkompenzációból (indokolt esetben) és kompenzációból (szükség szerint) áll.

A közszolgáltató feladatai Budapest főváros közigazgatási területén:

* égéstermék-elvezetők ütemezett ellenőrzése, szükség szerinti tisztítása, műszaki felülvizsgálata, törvény szerinti kötelező műszaki vizsgálatok, a műszaki követelményeknek megfelelő szén-monoxidérzékelő felszerelésére és működtetésére vonatkozó kötelezettség teljesítésének, valamint az érzékelő működőképességének ellenőrzése;
* a 2015. január elsejétől megváltozott jogszabályi környezet a FŐKÉTÜSZ számára négy új feladatot ír elő a lakosság kéményellenőrzése során, amely növeli a működési költségeket.

A kötelező közszolgáltatások körébe tartozó kéményseprő ipari nyilatkozatok díjainak csökkentése miatt csökken az ebből fakadó bevételek mértéke.

A díjemelés korlátja, hogy a jogszabály maximalizálja a közszolgáltatás díját (rezsicsökkentés). A Fővárosi Önkormányzatnak nincs lehetősége arra, hogy a közszolgáltatási díjakat az elvégzett közszolgáltatás arányában növelje, mely jelentős Fővárosi bevételkieséssel és egyben kompenzációval jár.

**Közvilágítás: 822701**

A címen tervezett 6.401.900 ezer Ft előirányzat az alábbi feladatokra nyújt fedezetet:

* 94.980 ezer Ft ELMŰ-nek fizetendő, a közlekedési és hajóút jelzőlámpák áramdíjfogyasztása miatt;
* 12.860 ezer Ft a Budavári Palota elektromos hálózat karbantartására;
* 31.660 ezer Ft a Várgondnokság feladatának bővülése miatt indokolt, a Várkert Bazár felújításához és új dísz- és közvilágítási berendezések üzembe helyezéséhez kapcsolódik (hálózat használati díj és karbantartás);
* BDK finanszírozására 6.262.400 ezer Ft, melyből: 3.183.000 ezer Ft áramdíj (átmenő tétel).

**Vízrendezés: 822801**

A Fővárosi Önkormányzat és a Fővárosi Csatornázási Művek Zrt. között 1997-ben létrejött „Ár és belvízvédekezéssel kapcsolatos megbízási szerződés” alapján az ár- és belvízvédelmi fenntartási munkákra az FCSM által benyújtott fenntartási tervben szereplő feladatok kerültek elfogadásra  478.000 ezer Ft értékben.

Az ár- és belvízvédelmi fenntartási feladatokon kívül a címkód 63.500 ezer Ft összegben a Mogyoródi patak és a körtöltésen lévő zsilip műtárgyak pótlását, valamint az Ürömi úti árok partoldalának magasítása és mederburkolat megépítésére - a kiöntések elkerülése érdekében - nyújt fedezetet.

A címen szerepel továbbá 500.000 ezer Ft a jogszabályi mértékadó árvízszintnek (MÁSZ) való megfeleltetés miatti felülvizsgálat fedezete.

**Temetőfenntartás: 822901**

Az előirányzat az alábbi feladatokra nyújt fedezetet:

* emlékparcellák, emlékkertek gondozása a főváros köztemetőiben, valamint a Cinkotai temetőben,
* díszsírhelyek fenntartása és védelme, síremlék állagmegóvás és megemlékezések miatti rendezés a temetési helyek környezetében.

**FKF nZrt. közterület tisztántartási feladatok: 823001**

Az előirányzott kompenzáció az Éves szerződésben is szereplő feladatokat támogatja: többek között téli síkosság-mentesítés (gépi és kézi úttisztítás, téli hómunka), közterületek, közjárdák, közlépcsők, kerékpárutak, szegély melletti folyókák takarítása kézi- és speciális kisgépekkel, lakossági aluljárok takarítása, valamint épületek, építmények takarítása (plakát és falfirka eltávolítás), hídmosás, alagútmosás, lomtalanítás követő takarítás, az Éves szerződés mellékletében meghatározott gyakorisággal.

A rendszeres napi úttisztítási feladatokon túlmenően kiemelt fontossággal bírnak a különböző társadalmi eseményekkel kapcsolatos rendezvények-, megemlékezések helyszíneinek érintett útvonalainak közterületi rendjét biztosító munkák. Továbbá jelentős feladat a kánikula idején végzendő útlocsolási munkák.

**Fővárosi Településtisztasági és Környezetvédelmi Kft. közszolgáltatási feladatok elszámolása: 823701**

A címen tervezett 1.819.912 ezer Ft előirányzat az alábbi feladatokra nyújt fedezetet:

* A 2013. évi alulkompenzáció biztosítására 46.765 ezer Ft;
* Nem közművel összegyűjtött háztartási szennyvízszállítás: a Társaság 2015. évi előirányzata a rezsicsökkentési előírások miatt elmaradó díjemelés okán  664.000 ezer Ft támogatással és az 1575/2013. (IX. 26.) Kgy. hat. alapján 2015. I-II. hóra az átjelentkezések miatti 28.000 ezer Ft támogatással került tervezésre;
* Monitoring busz üzemeltetése: 10.500 ezer Ft;
* BKSZT szennyvíziszap szállítás: 1.070.647 ezer Ft.

A monitoring busz üzemeltetése és a szennyvíziszap szállítás költsége az Önkormányzat költségvetésén átfolyó tétel, tényleges fedezetét a csatornadíj, 1.081.147 e Ft képezi, mely szintén ezen a címen szerepel.

**Környezetvédelmi Alap: 847301**

A 31.806 ezer Ft előirányzatból Budapest környezeti állapotát javító projektek támogatása valósul meg. A támogatott célok:

* a fővárosi zöldfelületek létrehozásával, megújításával, gondozásával kapcsolatos programok;
* az avar és kerti zöld hulladék komposztálás elősegítését célzó programok;
* budapesti helyi védett természeti területeken a civil és önkéntes aktivitás növelésével járó programok szervezése és lebonyolítása, tanösvények létrehozása, fenntartása, valamint a területek bemutatásával, szemléletformálással kapcsolatos programok.

A pályázaton intézmények, társasházak és civil szervezetek indulhatnak.

**Árvízi védekezéssel és helyreállítással kapcsolatos kiadások kerete: 848001**

A 2013. évi dunai árvízi védekezési és helyreállítási feladatok költségeinek részbeni fedezetének biztosítása érdekében a Fővárosi Önkormányzat – a vis major esemény a Kormány felé történő bejelentését követően – pályázatot nyújtott be 4,8 milliárd Ft összegben.

A pályázatról 2014. május 10-én döntött a Belügyminisztérium, mely szerint:

* védekezési költségek finanszírozására 1 059.269 ezer Ft,
* helyreállítási feladatokra: 1.898.664 ezer Ft

összesen 2.957.933 ezer Ft támogatás került jóváhagyásra.

Ezen kívül a 2014. évi költségvetésben saját forrásként 1.661.493 ezer Ft állt rendelkezésre.

A címen jelenleg 3.518.692 ezer Ft helyreállítási, valamint részben az áthúzódó védekezési feladatok kiadási szerepelnek. A kiadások fedezete:

* 1.898.665 e Ft a BM-től 2015-ben átvett pénzeszköz (2015-ben utalandó);
* 1.620.027 e Ft Önkormányzati saját forrás.

**Közművezeték-adó: 849401**

A címkódon a 2012. évi CLXVIII. tv. alapján 2013. január 01-től bevezetett, Fővárosi Önkormányzatot is részben terhelő közművezeték-adóra biztosíthat fedezetet.

**Kommunális szakmai feladatok: 881301**

A címen tervezett előirányzatból 308 ezer Ft szakértői vagy egyéb eljárási díjakra, 1.440 ezer Ft (120 ezer Ft/hó) a Hurok u. társasházban lévő, a Fővárosi Önkormányzat tulajdonában álló, kb. 600 nm alapterületű helyiség közös költségére van betervezve. 2013-ig ezt a helyiséget a Főtáv használta kirendeltségként (hőközpont, raktár, iroda stb.). Tárgyalások folynak a hőközpont leválasztására, illetve a szabad helyiség üzlethelyiségként történő bérbeadására.

**Erdőgazdálkodási feladatok: 882801**

Erdők birtokszerkezet összevonását és erdőgazdálkodói bejegyzés (eljárási díj) fedezetét szolgálja a címen tervezett 500 ezer Ft előirányzat. A feladat folyamatos.

**Természetvédelmi feladatok: 883201**

Helyi jelentőségű, új védett természeti területek ingatlan nyilvántartási bejegyzésére nyújt fedezetet (eljárási díj) a címen tervezett előirányzat.

**Közterülettel kapcsolatos feladatok: 883901**

A címkódon tervezett előirányzat az alábbi feladatok fedezetét biztosítja:

* közterületen lévő pavilonok bontásának költségei, területrendezés miatt;
* több cég, vállalkozás ellen benyújtott fizetési meghagyások eljárási díjai (ezek 1 milliós követelés esetén közel 100 ezer Ft nagyságrendűek) jelenleg közel 25 ügyben nyújtottak-nyújtanak be fizetési meghagyást;
* végrehajtói díjak, illetékek költségét.

**Környezetügyi feladatok: 884301**

Budapest Főváros Önkormányzata 2007-ben elkészítette az első stratégiai zajtérképet és a hozzá tartozó intézkedés tervet. A feladatot uniós irányelv alapján a környezet védelméről szóló 1995. évi LIII. törvény 46. § (1) bekezdés e) pontja és (4) bekezdése, valamint a környezeti zaj értékeléséről és kezeléséről szóló 280/2004. (X.20.) Korm. rendeletben írja elő a Fővárosi Önkormányzat számára.

A zajtérkép adatbázisainak hivatali használatához szükséges a zajtérkép program licencének fenntartása. A szerződés lejárta 2017. december 31-e.

**Víziközmű-vagyon ingatlannyilvántartási, igazgatási és vagyonértékelési költsége: 888401**

A 2015 évi előirányzat tartalmazza a szolgalmi jogok bejegyzésekre kifizetendő eljárási díjat, valamint az évente frissítendő gördülő fejlesztési terv után fizetendő igazgatási díjat.

**Növénytelepítést követő kötelező fenntartási munkák: 889401**

Érvényes szerződés van Budapest Főváros Önkormányzata és a Főkert nZrt. között, mely 2013. december 17-én jött létre a XI. ker. Irhás árok mederrendezéséhez kapcsolódó, EU támogatással megvalósult projektben elvégzett fakivágás utáni pótlási kötelezettség keretében előírt növénytelepítés kötelező 5 éves fenntartási munkák ellátására. A végszámla 2018-ban várható.

**Állati eredetű melléktermékek Margitszigetről történő elszállítása: 889501**

Az élelmiszerláncról és a hatósági felügyeletről szóló 2008. évi XLVI. törvény 19. § (2) bekezdése alapján az állati eredetű melléktermék (így különösen az elhullott állat tetemének) elszállításáról – ha az állati eredetű melléktermék tulajdonosa ismeretlen, vagy ismeretlen helyen tartózkodik – a Margitsziget vonatkozásában a Fővárosi Önkormányzat köteles gondoskodni.

A szerződés alapján a Szolgáltatót havi rendelkezésre állási díj, illetve eseti megrendelés esetén meghatározott mértékű egységár figyelembevételével szállítási díj, továbbá ártalmatlanítási díj illeti.

**Víziközmű vagyon értékbecslésére: 912401**

A vagyonértékelés a víziközmű-szolgáltatásról szóló 2011. évi CCIX. törvény alapján törvényi kötelezettség, melyet 2015. december 31-ig kell teljesíteni. Miniszteri rendeletben meghatározott szempontok szerint a víziközmű tulajdonosa (Fővárosi Önkormányzat) a tulajdonában lévő víziközművek vonatkozásában vagyonértékelést kell, hogy végezzen.

**Magyar Turizmus Zrt. támogatása a Virágos Magyarországért Környezetszépítő Versenyhez: 815102**

Budapest Főváros Önkormányzata a verseny társkiírójaként 20 éve, 1994 óta támogatja a Virágos Magyarországért Környezetszépítő verseny szervezéséhez kapcsolódóan a Magyar Turizmus Zrt-t.

A verseny része az Európai Virágos Falvak és Városok versenyének, amelynek magyarországi szervezését a Magyar Turizmus Zrt. végzi. A versenyben helyi önkormányzatok vehetnek részt, az európai szabályzat szerint fővárosok kivételével, így a magyarországi verseny részeként külön megszervezésre kerül Budapest kerületeinek versenye, amelyre a kerületi önkormányzatok jelentkezhetnek. A Főváros a Virágos Magyarországért kiemelt támogatójaként a budapesti verseny megszervezésén túl is támogatja a szervezési feladatokat és az országos díjkiosztó megszervezését.

**BVK Holding Zrt. egyedi szakmai megállapodások kerete: 847802**

A címen szereplő előirányzat az alábbi típusú feladatokra nyújthat – egyedi megállapodások keretén belül - fedezetet:

* A főváros hosszú és középtávú városüzemeltetési koncepcióinak kidolgozására;
* A közszolgáltatási szerződések beszámolási és ellenőrzési rendszerének fejlesztésére a teljesítési eredmény hatékonyabb nyomon követése érdekében;
* A vegyes tulajdonban álló közszolgáltató vállalatok tulajdoni helyzetének rendezését szolgáló programok menedzselése (FCSM; BDK;);
* Közszolgáltatás-fejlesztési pályázati projektek menedzselésére.

**Energiahatékony Önkormányzatok Szövetsége tagdíj: 888102**

Budapest Főváros Önkormányzata a Fővárosi Közgyűlés 1934/2007.(11.29.) határozata értelmében csatlakozott az Energiahatékony Önkormányzatok Szövetségéhez (a továbbiakban: EHÖSZ).

Az EHÖSZ a hatékony energiagazdálkodás magyarországi szervezésére és koordinálására létrehozott, az energiahatékonyság területén az önkormányzatok és a lakosság érdekvédelmét és érdekképviseletét ellátó szervezet.